ທ່ານ Kerry ພົບປະກັບ ທ່ານ Zarif ເພຶ່ອສືບຕໍ່ ສົນທະນາກັນ ກ່ຽວກັບໂຄງການ​ນີວ​ເຄລຍ
ທ່ານ Kerry ​ແລະທ່ານ Zarif ​ແມ່ນຄາດ​ວ່າ​ ຈະ​ພົບ​ປະກັນ​ຈົນ​ຮອດ​ວັນ​ພຸດ​ມື້​ອື່ນ.
ລັດຖະມົນຕີການຕ່າງປະເທດສະຫະລັດ ທ່ານ John Kerry ແລະລັດຖະມົນຕີການຕ່າງປະເທດອີຣ່ານ ທ່ານ Mohammad Javad Zarif ໄດ້ພົບປະກັນອີກ ໃນວັນອັງຄານມື້ນີ້ໃນການ ເຈລະຈາຄັ້ງຫຼ້າສຸດ ທີ່ມີຈຸດປະສົງແນໃສ່ ເພື່ອໃຫ້ບັນລຸຂອບຂອງ ຂໍ້ຕົກລົງ ທີ່ຈະຄ້ຳ ປະກັນວ່າໂຄງການນີວເຄລຍຂອງອີຣ່ານ ມີຈຸດປະສົງໃນທາງສັນຕິ ການເຈລະຈາກັນ ຢູ່ເມືອງ Montreux ປະເທດ Switzerland ແມ່ນເປັນຄັ້ງທີ່ສອງ ໃນຮອບສອງມື້ ສຳຫລັບນັກການທູດທັງສອງໃນຂະນະທີ່ພວກທ່ານເຮັດວຽກ ກ່ຽວກັບລາຍລະອຽດເພື່ອຕັດກິດຈະກຳຕ່າງໆຂອງໂຄງການນີວເຄລຍຂອງອີຣ່ານລົງ ເພື່ອເປັນການ ແລກປ່ຽນກັບການຫລຸດຜ່ອນການລົງໂທດ ທີ່ໄດ້ສ້າງຄວາມເສຍຫາຍໃຫ້ແກ່ເສດຖະກິດຂອງປະເທດນັ້ນ ທ່ານ Kerry ແລະທ່ານ Zarif ແມ່ນຄາດວ່າ ຈະພົບປະກັນຈົນຮອດວັນພຸດມື້ອື່ນ ອີຣ່ານ ແລະກຸ່ມປະເທດທີ່ປະກອບດ້ວຍ ສະຫະລັດ ອັງກິດ ຈີນ ຝຣັ່ງ ຣັດເຊຍ ແລະເຢຍຣະມັນ ໄດ້ໃຫ້ເວລາພວກຕົນ ຈົນເຖິງທ້າຍເດືອນ ທີ່ຈະປະກອບຮ່າງຂອງຂໍ້ຕົກລົງ ແລະຈົນເຖິງວັນທີ 1 ກໍລະກົດ ທີ່ຈະຕ້ອງບັນລຸຂໍ້ຕົກລົງຂັ້ນສຸດທ້າຍ ຂັ້ນຕອນການດຳເນີນງານໄດ້ເລີ້ມມາໄດ້ຫຼາຍໆປີແລ້ວ ໂດຍທີ່ທັງສອງຝ່າຍໄດ້ຕໍ່ເວລາໃນການເຈລະຈາກັນອອກໄປ ຫຼາຍໆຄັ້ງ ໃນຂະນະທີ່ກຳນົດເສັ້ນຕາຍໄດ້ມາຮອດ ໂດຍປາດສະຈາກການຕົກລົງກັນ ໃດໆ ທັງສິ້ນ